জিবিকে হকি গ্রাউন্ডে বেলা ১১টায় শুরু হওয়া এ ম্যাচে কোনো প্রতিরোধই গড়তে পারেনি লাল-সবুজরা। পুরো ম্যাচেই একক আধিপত্য বিস্তার করে খেলেছে মালয়েশিয়ানরা। একের পর এক আক্রমণ আর ছন্দের জাদুতে মুগ্ধ করে রেখেছিল তারা। হকিতে বাংলাদেশ যে কতটা পিছিয়ে, সেটা চোখে আঙুল দিয়ে দেখিয়ে দিল র্যাঙ্কিংয়ে ১২ নম্বর স্থানে থাকা দলটি। এশিয়াডে নিজেদের প্রথম ম্যাচে দুর্বল কাজাখস্তানকে ৬-১ গোলে পরাস্ত করে যাত্রা শুরু করেছিল বাংলাদেশ। দ্বিতীয় ম্যাচেও জয়ের ধারা অব্যাহত ছিল। ওমানকে ২-১ গোলে হারিয়ে আত্মবিশ্বাসের গ্রাফটা বেশ ঊর্ধ্বমুখী হয়েছিল টিম বাংলাদেশের। প্রত্যাশা ছিল মালয়েশিয়ার বিরুদ্ধে ভালো কিছু করার। কিন্তু মাঠের লড়াইয়ের দুর্বলতা স্পষ্ট হয়ে ওঠে। গত বছর একই প্রতিপক্ষের বিরুদ্ধে ঘরের মাঠে লাল সবুজরা ৩-০ গোলে হারলেও এবার হারতে হলো ৭-১ ব্যবধানে।